Ühisettepanek: NÕUKOGU MÄÄRUS, millega muudetakse määrust (EL) nr 36/2012, mis käsitleb piiravaid meetmeid seoses olukorraga Süürias /* JOIN/2013/02 final - 2013/0079 (NLE) */





SELETUSKIRI (1) 28. veebruaril 2013 võttis nõukogu vastu otsuse 2013/109/ÜVJP, millega muudetakse nõukogu otsust 2012/739/ÜVJP, mis käsitleb Süüria vastu suunatud piiravaid meetmeid[1]. Sellega muudeti relvaembargo ja asjaomase tehnilise abi erandite kohaldamisala. (2) Tehnilise abi osutamisega seotud keeldusid kohaldatakse liidu tasandil nõukogu määrusega (EL) nr 36/2012. Nõukogu määrust (EL) nr 36/2012 tuleks seetõttu vastavalt muuta. (3) Nende meetmete rakendamiseks peab liit võtma täiendavad meetmed. 2013/0079 (NLE) Ühisettepanek: NÕUKOGU MÄÄRUS, millega muudetakse määrust (EL) nr 36/2012, mis käsitleb piiravaid meetmeid seoses olukorraga Süürias EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut ning arvestades järgmist: (1) 18. jaanuaril 2012 võttis nõukogu vastu määruse (EL) nr 36/2012, mis käsitleb piiravaid meetmeid seoses olukorraga Süürias,[2] et jõustada nõukogu 1. detsembri 2011. aasta otsus 2011/782/ÜVJP, mis käsitleb Süüria vastu suunatud piiravaid meetmeid[3]. Otsusega 2012/739/ÜVJP tühistati ja asendati otsus 2011/782/ÜVJP. (2) Nõukogu 28. veebruari 2013. aasta otsus 2013/109/ÜVJP, millega muudetakse nõukogu otsust 2012/739/ÜVJP, mis käsitleb Süüria vastu suunatud piiravaid meetmeid,[4] sisaldab täiendavaid erandeid seoses tehnilise abi osutamisega. (3) Kõnealused meetmed kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meetmeid ühetaoliselt. (4) Määrust (EL) nr 36/2012 tuleks seetõttu vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EL) nr 36/2012 muudetakse järgmiselt. Artikli 3 lõige 2 asendatakse järgmisega: „Erandina lõikest 1 ei kohaldata selles osutatud keeldusid sellise tehnilise abi osutamise, rahastamise ja rahalise toetuse suhtes, mis on seotud: – tehnilise abiga, mis on ette nähtud üksnes humanitaar- või kaitseotstarbeks või kasutamiseks ÜRO rahujõudude missiooni UNDOF toetuseks; – humanitaar- või kaitseotstarbeks või tsiviilisikute kaitsmiseks või ÜRO ja liidu poolse institutsioonide väljaarendamise programmide või liidu ja ÜRO kriisiohjamisoperatsioonide või Süüria opositsiooni ja revolutsiooniliste jõudude rahvuskoalitsioonile tsiviilisikute kaitsmiseks ette nähtud mittesurmava sõjavarustuse või siserepressioonideks kasutada võidava varustusega; – kuulikindlate sõidukitega, mis ei ole lahingumasinad ja mis on mõeldud üksnes selleks, et kaitsta liidu ja selle liikmesriikide töötajaid Süürias või Süüria opositsiooni ja revolutsiooniliste jõudude rahvuskoalitsioonile tsiviilisikute kaitsmiseks; – tehnilise abi, vahendusteenuste või muude teenuste osutamisega Süüria opositsiooni ja revolutsiooniliste jõudude rahvuskoalitsioonile tsiviilisikute kaitsmiseks, eeldusel, et selle on eelnevalt heaks kiitnud III lisas loetletud veebisaitidel nimetatud liikmesriikide pädevad asutused.” Artikkel 2 Käesolev määrus jõustub Euroopa Liidu Teatajas avaldamisele järgneval päeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] ELT L 58, 1.3.2013, lk 8. [2] ELT L 16, 19.1.2012, lk 1. [3] ELT L 319, 2.12.2011, lk 56. [4] ELT L 58, 1.3.2013, lk 8.